મુખ્યપ્રધાને કહ્યું હતું કે મકરસંક્રાંતિ-પતંગ ઉત્સવમાં દોરીઓને કારણે પશુ-પંખીઓને અને ઘણીવાર માનવીઓને પણ ઇજા થાય છે. ગત મકરસંક્રાંતિમાં કરૂણા અભિયાનના કારણે ૨૩,૦૦૦થી પણ વધુ પંખીના જીવ બચાવવામાં સફળતા મળી હતી. આ વખતે અભિયાનને વધુ વ્યાપક બનાવવા રાજ્ય સરકારે સુદૃઢ આયોજન કર્યું છે, જેમાં ૫,૦૦૦થી વધુ વનકર્મી સ્ટાફ તથા સ્વૈચ્છિક સંસ્થાઓના સ્વયંસેવકો સાથે મળી પક્ષી બચાવવાનું સેવાકાર્ય કરશે. પંખીઓ કે પશુઓની ઇજા માટે ૧૧ શહેરમાં ૧૯૬૨ એનીમલ હેલ્પ લાઇન એમ્બ્યુલન્સ તરત સેવા આપે છે અને દરેક સ્થળે સારવાર કેન્દ્ર ઉભા કરવામાં આવ્યા છે, જેમાં ડોક્ટર્સ, સહિતનો સ્ટાફ હાજર છે. દરેક કેન્દ્રમાં પ્રિ-ઓપરેટ, પોસ્ટ-ઓપરેટ સિસ્ટમ અને આઇસીયુ સહિતની સારવાર વ્યવસ્થા પણ કરવામાં આવી છે, એમ તેમણે જણાવ્યું હતું. નિર્દોષ પંખીઓ અને અબોલ પશુ જીવોને સારામાં સારી સારવાર મળે એ માટેનું આયોજન કરાયું છે. એનજીઓના ૨૪૪ સારવાર કેન્દ્રો છે. પશુપાલનની ૪૬ જેટલી એમ્બ્યુલન્સ પણ ઉપયોગમાં લેવાશે. ૫૦૦ જેટલા પશુ ચિકીત્સકો, ૭૮૧ દવાખાનામાં ઘાયલ પશુ-પંખીઓની સારવાર કરશે. ૨૭૦થી વધુ એનજીઓ આ અભિયાનમાં ભાગ લેવાની છે. આમ કુલ મળીને ૧,૦૦૦થી વધુ સારવાર કેન્દ્રો-દવાખાના કાર્યરત રહેશે. ૬૬૧ બચાવ ટીમ અને વૃક્ષો-થાંભલા પર લટકતા કપાયેલા દોરા દૂર કરવા ૫૭૬ ટીમ કાર્યરત કરવામાં આવી છે. આ વર્ષે યોજાનારા કરૂણા અભિયાન અન્વયે દરેક તાલુકામથકે સવારે ૭થી સાંજે ૬ દરમિયાન કંટ્રોલ રૂમ કાર્યરત રહેવાના છે.